Source: http://www.druckeria.ro/tag/cerasella-serban/
Timestamp: 2020-04-03 03:28:47+00:00

Document:
cerasella serban Archives - Druckeria
Reeditare după 14 ani! Timișoara și Clujul promovau împreună și în 2003
Poli Tender Timișoara, în primăvara anului 2003, atunci când s-a consemnat precedenta promovare a unei echipe din oraș pe prima scenă
Voleiul feminin timișorean a revenit pe prima scenă după o absență de 12 ani, odată cu promovarea reușită de UVT Agroland. Fetele lui Bogdan Paul au obținut victorii pe linie în barajul organizat la sala „Constantin Jude”, reușind să învingă și ieri, în ultima zi, cu 3-1, pe Universitatea Cluj, într-un duel al promovatelor în Divizia A1. Turneul din acest an are multe lucruri în comun cu cel de la finalul sezonului 2002/2003: ambele au fost organizate în sala „Constantin Jude” (în 2002, încă se numea „Olimpia”), iar Timișoara și Clujul au promovat de fiecare dată, în această ordine.
Timișoara va respira din nou volei feminin de primă ligă după 12 ani. 2004/2005 a fost ultimul sezon în care orașul de pe Bega a avut reprezentare în eșalonul de elită, prin Poli Tender. Gruparea alb-violetă reușise să se claseze pe un loc care să îi permită evoluția în prima divizie și în ediția 2005/2006, însă din cauza problemelor financiare, echipa s-a retras cu o săptămână înaintea startului.
Poli Tender a fost, în prima jumătate a deceniului trecut, un proiect ambițios, care și-a propus să aducă pentru prima oară meciuri de cupe europene la Timișoara. Ideea nu a avut însă finalitate, deși în cei doi ani petrecuți în prima divizie de formația studențească, echipele cu pretenții au avut mari probleme în „Olimpia”.
Fază de joc din primăvara anului 2003, în Sala Olimpia
Poli Tender a promovat la finele ediției 2002/2003, în urma unui baraj pe care l-a organizat, în perioada 4-6 aprilie 2003, în sala „Olimpia”. Formația antrenată de Aurel Ioniță a obținut victorii în toate cele trei partide, așa cum a reușit, de altfel, și UVT Agroland în barajul încheiat ieri. În prima zi, pe 4 aprilie 2003, timișorencele treceau de Constructorul IOR București cu 3-0 (25-18, 25-23, 25-19), apoi au învins Universitatea Cluj cu 3-2 (25-19, 17-25, 25-12, 20-25, 15-11), pentru ca în ultima zi să obțină o victorie facilă cu REALE Brașov, scor 3-0 (25-11, 25-15, 25-6).
La final, Poli Tender s-a clasat pe prima poziție, iar pe locul al doilea – de asemenea promovabil – a încheiat Universitatea Cluj.
În lotul formației timișorene figurau, la promovarea din 2003, următoarele jucătoare: Florica Schragner, Mihaela Hoțoi, Florina Vâju, Anca Ciura, Claudia Mărgineanțu, Carmen Constantin, Ramona Frâncu, Sonia Marina, Cerasella Șerban, Manuela Pimon și Minodora Vela.
Site-ul nostru a scris, în trecut, despre aventura echipei Poli Tender pe prima scenă. Articolul poate fi recitit AICI.
Filed Under: Stire de ultima ora, Volei Timisoara Tagged With: aurel ionita, bogdan paul, cerasella serban, constantin jude, poli tender, sala olimpia, unversitatea cluj, uvt agroland
CSU Politehnica, la al doilea succes consecutiv în minimum de seturi
Voleibalistele de la CSU Politehnica au bifat ieri, în sala „Mircea Albu” din Circumvalațiunii, al doilea succes consecutiv din Divizia A2. După victoria de săptămâna trecută, de la Arad, cu Pro Volei, a urmat un nou 3-0, de această dată mult mai disputat, în compania unei foste prim-divizionare, CSM Satu Mare.
Fetele pregătite de profesoara Cerasella Șerban și-au asigurat ieri trei puncte extrem de importante, în fața unei echipe incomode, schimbată însă față de sezonul trecut. Primul set a fost adjudecat de alb-violete la mare luptă, 25-22, pentru ca în actul secund, dominarea formației timișorene să fie mult mai clară: 25-15. CSM Satu Mare s-a agățat de fiecare minge în setul al treilea, pentru a încerca prelungirea partidei și, eventual, obținerea măcar a unui punct în sala din Circumvalațiunii. Finalul a fost însă gestionat mai bine de CSU Politehnica: 25-23, set și meci.
Antrenoarea formației timișorene, Cerasella Șerban, a început meciul de ieri, cu CSM Satu Mare, în formula Bianca Albăstroiu, Sabina Morth, Aryana Gădian, Alexandra Biriș, Jasmina Petromăneanț, Claudia Fantaziu, iar pe parcurs au mai intrat Cristina Florea și Teodora Cotumbianu.
CSU Politehnica are șase puncte în cont după primele trei etape scurse din Divizia A2 Vest, cu două victorii în minimum de seturi și o înfrângere cu 1-3. Runda viitoare, misiunea alb-violetelor se anunță mult mai dificilă, CSU Politehnica urmând să evolueze în fieful Universității Cluj, formație ce a retrogradat din Divizia A1 la finalul sezonului trecut.
Filed Under: Poli Timisoara, Stire de ultima ora Tagged With: cerasella serban, circumvalatiunii, csm satu mare, mircea albu, politehnica, volei feminin
Cerasella Șerban, mulțumită de elevele sale după meciul cu UVT Agroland: „Fetele au jucat frumos, s-au dăruit”
CSU Politehnica reușit să se ridice la nivelul unui derby al Timișoarei în voleiul feminin și a opus o rezistență poate neașteptată favoritei la promovare UVT Agroland. Cu un lot mult mai neexperimentat, în care doar nou-venitele Jasmina Petromăneanț și Bianca Albăstroiu au cochetat cu Divizia A1, formația alb-violetă a fost aproape de a scoate măcar un punct din întâlnirea de ieri, din sala „Mircea Albu”.
Antrenoarea Politehnicii Timișoara, Cerasella Șerban, și-a felicitat elevele pentru dăruirea din meciul de ieri, în care s-au autodepășit în multe momente ale meciului.
„Agroland e o echipă cu jucătoare mult mai experimentate decât ale mele. Fetele noastre au jucat frumos, s-au dăruit nu au mai ținut cont că joacă împotriva celor de la Agroland. Într-adevăr, un joc plăcut, în care experiența a fost decisivă. Noi am stat prost la preluare, dar fiind abia primul meci, nu ne rămâne decât să mai lucrăm la omogenizarea echipei și să avem speranța că vom crește. Le mulțumesc spectatorilor, pentru că au venit în număr mare, și nu în ultimul rând țin să felicit ambele echipe, deoarece au oferit un spectacol frumos”, a declarat, la finalul jocului, Cerasella Șerban.
Antrenoarea formației alb-violete consideră că actuala formație a Politehnicii e mai competitivă decât cea din sezonul trecut, odată cu sosirile Jasminei Petromăneanț și Biancăi Albăstroiu, ambele de la Lugoj.
„Am o singură jucătoare cu experiență de A1, pe Jasmina Petromăneanț. Cealaltă jucătoare venită de la Lugoj (n.r. – Bianca Albăstroiu) e junioară, născută 1998, dar a evoluat foarte bine în acest meci. Ca nivel, putem spune că suntem un pic mai sus decât anul trecut, deoarece avem o jucătoare de Divizia A”, a declarat Cerasella Șerban, care le-a pierdut în vară pe Loredana Pașca, Maria Matei și Iovanka Demian, care au renunțat la activitatea competițională.
CSU Politehnica va avea o primă deplasare scurtă în acest campionat, săptămâna viitoare, pe terenul formației Pro Volei Arad.
Filed Under: Stire de ultima ora, Volei Timisoara Tagged With: bianca albastroiu, cerasella serban, csu politehnica, jasmina petromaneant, uvt agroland, volei feminin
Mai greu decât se preconiza: CSU Politehnica – UVT Agroland 1-3
UVT Agroland (în roșu) a obținut cu greu cele trei puncte din derby-ul local cu Politehnica (Foto: Emanuel Titus Iliesi)
Divizia A2 Vest a început chiar cu meciul cel mai așteptat al toamnei pentru voleiul feminin de pe Bega, derby-ul Timișoarei. În fața unei săli „Mircea Albu” ticsite de lume și extrem de zgomotoase, UVT Agroland a câștigat „deplasarea” de la CSU Politehnica, însă mai greu decât era de așteptat. Fetele lui Bogdan Paul s-au impus cu 3-1, la capătul unui joc în care lipsa de omogenitate, dar și tinerețea unora dintre componentele echipei și-au spus cuvântul în tabăra învingătoare.
Întărită aproape ca pentru debutul în prima ligă, UVT Agroland părea favorită certă în derby-ul timișorean, în fața unei CSU Politehnica mult mai neexperimentate, cu doar două jucătoare în lot care au cochetat cu Divizia A1, nou-venitele Jasmina Petromăneanț și Bianca Albăstroiu, ambele dinspre Lugoj.
Primul set a confirmat calculele hârtiei, UVT Agroland reușind să se impună clar, cu 25-14, alb-violetele punctând abia la 5-0 pentru vizitatoare. Situația s-a schimbat însă în actul secund, pe care CSU Politehnica l-a început foarte bine (4-1), însă Agroland a dat senzația, la ambele time-out-uri tehnice, că e stăpână pe situație (8-7, respectiv 16-14). Finalul de set a fost însă la discreția fetelor pregătite de Cerasella Șerban, care au avut și un imbold moral prin revenirea de la 15-19 la 21-19. Cele șase puncte consecutive au făcut într-un final diferența, „Poli” a reușit să-și mențină ecartul de două lungimi, iar Bianca Albăstroiu a făcut punctul câștigător: 25-23.
Situația a reintrat în normal în setul 3, pe care Agroland și l-a adjudecat la fel ca pe cel de debut, cu 25-14, în condițiile în care Politehnica n-a mai izbutit decât două puncte după cel de-al doilea timp de odihnă regulamentar (când se înregistra 12-16). Suspans la cote ridicate însă în setul al patrulea, în care ambele echipe au fost protagonistele unor căderi și reveniri spectaculoase. După 3-1 pentru Agroland în debutul actului, Poli a întors la 8-3 până la time-out-ul tehnic. Apoi, de la 10-6 pentru gazde, s-a făcut 14-11 pentru Agroland, însă situația setului nu era nici pe departe rezolvată. Pe final, fetele lui Bogdan Paul au suferit o nouă cădere, iar un avans de șase puncte, 23-17 s-a transformat într-unul la limită, 23-22. Experiența roș-negrelor a fost însă decisivă, iar UVT Agroland a încheiat setul al patrulea la 25-22 și a pus astfel punct meciului, unul plin de emoții și încărcătură.
Săptămâna viitoare, UVT Agroland va sta, în vreme ce Politehnica se va deplasa pe terenul echipei ProVolei Arad.
Vom reveni cu o galerie foto și cu declarații de la derby-ul Timișoarei la volei feminin.
Filed Under: Stire de ultima ora, Volei Timisoara Tagged With: bogdan paul, cerasella serban, csu politehnica, mircea albu, timisoara, uvt agroland, volei feminin
În alb-violet după 6 ani! Jasmina Petromăneanț va juca în A2 pentru CSU Politehnica
Mutare interesantă pe piața transferurilor realizată de divizionara secundă de volei feminin CSU Politehnica Timișoara. Gruparea alb-violetă și-a asigurat serviciile extremei Jasmina Petromăneanț, o jucătoare în vârstă de 20 de ani, care în ultimele două sezoane a evoluat în Divizia A1 pentru CSM Lugoj.
Născută la Timișoara, pe 28 aprilie 1996, Jasmina Petromăneanț se întoarce în voleiul din orașul natal chiar la continuatoarea echipei la care a debutat în întrecerile de senioare. Jucătoarea formată la CSS Bega a debutat în eșalonul secund al voleiului românesc pentru „U” Politehnica Timișoara, în sezonul 2009/2010, pe când avea doar 13 ani. În vara lui 2010, secția de volei feminin și-a sistat activitatea, iar Jasmina a dat curs ofertei de la CSU Medicina Târgu Mureș, unde avea să fie pregătită de fostul ei antrenor de la „Poli”, Ciprian Dârnescu. A activat timp de patru ani la Târgu Mureș, cu rezultate de excepție în întrecerile juvenile, cucerind cu Medicina trei medalii de aur și trei de argint în competițiile de cadete și junioare. O obișnuită a loturilor naționale în acea perioadă, Jasmina are în palmares și o medalie de bronz la Balcaniada de cadete, în 2010.
În ultimii doi ani, timișoreanca a activat mai aproape de casă, la singura prim-divizionară feminină din Banat, CSM Lugoj. Sub îndrumarea lui Valerijan Luka, a luat pulsul nivelului din eșalonul de top al României, cea mai mare realizare alături de echipa de pe Timiș fiind bronzul în ediția 2014/2015 a Cupei României.
„Sunt fericită că m-am întors acasă după atâta timp! De mult mi-am dorit să joc în alb-violet și sper din tot sufletul să formăm o echipă unită”, a declarat Jasmina Petromăneanț, despre venirea la CSU Politehnica.
Formația pregătită de Cerasella Șerban s-a și despărțit în acest presezon de trei jucătoare de bază din stagiunea trecută, care au abandonat voleiul la nivel de performanță. E vorba despre Iovanka Demian, Loredana Pașca și Maria Matei, ultimele două având și experiența Diviziei A1, tot la CSM Lugoj.
Noul sezon din Divizia A2 Vest de volei feminin începe săptămâna viitoare, iar prima etapă programează chiar derby-ul Timișoarei. CSU Politehnica va primi replica echipei care a stârnit o adevărată revoluție pe piața transferurilor din A2 în această vară, UVT Agroland.
Filed Under: Stire de ultima ora, Volei Timisoara Tagged With: cerasella serban, csm lugoj, csu medicina targu mures, csu politehnica, jasmina petromaneant, timisoara, volei
GALERIE FOTO: CSU Politehnica Timișoara – UVT Agroland Timișoara 3-0
Voleibalistele de la CSU Politehnica Timișoara au obținut o victorie cu 3-0 (-20, -22, -23) în fața concitadinei UVT Agroland, în ziua a doua a turneului play-off al Diviziei A2 Vest, pe care îl găzduiește la sala „Mircea Albu”. Prin victoria de astăzi, fetele pregătite de Cerasella Șerban și-au asigurat calificarea la barajul de promovare, acolo unde poate ajunge și cea de-a doua formație timișoreană, în cazul unui rezultat favorabil mâine dimineață, în meciul cu CSU Oradea.
Vă prezentăm, mai jos, o amplă galerie foto de la meciul de astăzi, realizată de Emanuel Titus Iliesi:
Filed Under: Stire de ultima ora, Volei Timisoara Tagged With: cerasella serban, cu politehnica, mircea albu, uvt agroland

References: CSM 
 CSM 
 CSM 
 csm 
 CSM 
 CSM 
 CSM 
 csm